Danskerne kan fortsat ikke få at vide, om Danmark befinder sig i en retsmæssig undtagelsestilstand. Lige som flere af sine forgængere på forsvarsministerposten vil Nicolai Wammen (S) ikke fortælle om en af de mest vidtgående paragraffer i dansk lov er aktiveret.

Det handler om forsvarslovens paragraf 17, som betyder, at efterretningstjenesterne kan overvåge danskerne uden en retskendelse »under krig eller andre ekstraordinære forhold«. Og da Danmark de seneste år har været i krig i Afghanistan, været involveret i krigshandlingerne i Irak og Libyen og støttet USAs "krig mod terror" har flere medlemmer af Folketinget krævet et svar på, om regeringen har gjort brug af paragraffen.

I kølvandet på de lækkede dokumenter fra den amerikanske efterretningstjeneste NSA er debatten dukket op til overfladen igen, men forsvarsminister Nicolai Wammen er tavs.

"Der er meget snævre rammer for, hvordan man i givet kunne anvende paragraf 17. Det er ikke et eller andet smuthul til, at man bare kan lave en generel overvågningsindsats. Det er særlige omstændigheder, der i givet fald kan betinge anvendelsen af den. I forhold til, om den har været brugt eller ej, så er det min tilgang, som det har været tidligere forsvarsministres og regeringens tilgang, at det vil jeg ikke kommentere på, idet vi ikke ønsker at give informationer til andre lande om, hvorvidt vi bruger den paragraf eller ej," siger Nicolai Wammen.

Er den aktiveret nu. Ja eller nej?

"Jeg vil ikke gå ind i en diskussion af paragraf 17 andet end, at det vil være i meget særlige situationer, man i givet fald vil kunne anvende paragraf 17."

Så danskerne kan ikke få at vide om vi er i en retmæssig undtagelsestilstand eller ej?

"Jeg tror, at man skal tage som sit udgangspunkt, at paragraf 17 er en paragraf, der i givet fald vil blive anvendt under meget specielle omstændigheder..."

Krigen mod terror, Afghanistan?

"Jeg vil ikke kommentere på i hvilket omfang den måtte eller ikke måtte have været anvendt," siger Nicolai Wammen.

Hverken tidligere forsvarsminister Nick Hækkerup ( S) eller forsvarsminister Søren Gade ( V) har været mere åbne end sin efterfølger, men Venstres retsordfører, Karsten Lauritzen mener, at regeringen bør kunne oplyse Folketinget om situationen.

"Det bør være sådan, at de ansvarlige beslutningstagere - det vil sige Folketinget - kan få det at vide. Og i dag er der meget begrænsede rammer for, hvad Folketinget bliver orienteret om," siger Karsten Lauritzen.

Han vil dog ikke give et løfte om, at Venstre vil ændre praksis, hvis partiet kommer i regering efter næste valg.

"Jeg ved ikke nok om paragraf 17 til, at jeg på nuværende tidspunkt kan love det ene eller andet," siger han.

Enhedslisten har forsøgt at få et svar på spørgsmålet i årevis. Og forsvarsordfører Nikolaj Villumsen er langt fra tilfreds med Wammens håndtering.

"Jeg synes overhovedet ikke, det er et godt nok svar. Hvis den paragraf er i brug, så har Forsvarets Efterretningstjeneste lov til at overvåge danskere uden en dommerkendelse. Hvis det er ud fra den logik, at samarbejdet med amerikanerne foregår, så kan det være en meget, meget omfattende overvågning, der er i gang. Det bør ministeren kunne svare klart på," siger Nikolaj Villumsen.